**ELŐTERJESZTÉS**

**Szombathely Megyei Jogú Város Közgyűlése Oktatási és Szociális Bizottságának 2018. december 4-i ülésére**

**Tájékoztató az első önálló lakáshoz jutó fiatal házaspárok kamatmentes kölcsönére vonatkozó korábbi szabályozásról**

Szombathely Megyei Jogú Város Közgyűlése Oktatási és Szociális Bizottsága a 313/2018. (X.17.) számú határozatában felkérte az Egészségügyi és Közszolgálati Osztályt, hogy adjon tájékoztatást a korábbi jogszabályi rendelkezések alapján nyújtott fiatal házaspárok kamatmentes kölcsöne tapasztalatairól, a korábbi eljárási rendről.

Fentiekre tekintettel az Osztály az alábbiakról tájékoztatja a Bizottságot:

I. Szombathely Megyei Jogú Város Önkormányzata Közgyűlésének a 2011. január 1. napjáig hatályos lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtható támogatások szabályai megállapításáról szóló 15/2009. (VI.03.) rendelete (továbbiakban: önkormányzati rendelet IX. fejezete szabályozta a kamatmentes kölcsönre való jogosultság feltételeit.

Az önkormányzati rendelet értelmében a helyi lakosok lakásügyének rendezéséhez a saját erő kiegészítéséhez helyi támogatást nyújtott az éves költségvetésben meghatározott keretösszeg erejéig. A helyi támogatásnak két formája volt:

* az első önálló lakáshoz jutó gyermeket nevelő fiatal házaspárok kamatmentes kölcsöne
* egyéb lakásszerzéshez nyújtható kamatmentes kölcsön.

A jogosultsági feltételek az alábbiak voltak:

- szombathelyi állandó lakóhely,

- Szombathely város területén lévő, vagy épülő lakás,

- 40 éven aluli gyermeket nevelő házaspár,

- egy főre jutó jövedelem a nyugdíjminimum 3-szorosát (gyermeket egyedül nevelő esetén 4-szeresét) nem haladja meg.

A kamatmentes kölcsön összegéről az akkori lakásügyi feladatokat ellátó bizottság döntött.

Az első önálló lakáshoz jutó gyermeket nevelő fiatal házaspárok kamatmentes kölcsönének összege nem haladhatta meg:

- három és többgyermekes családnál a 2.800.000,- Ft-ot,

- kettő gyermekes családnál az 1.700.000,- Ft-ot,

- egy gyermekes családnál az 1.100.000,- Ft-ot.

Az egyéb lakásszerzéshez nyújtható kamatmentes kölcsön összege nem haladhatta meg:

- három és többgyermekes családnál az 1.000.000,- Ft-ot,

- kettő gyermekes családnál a 800.000,- Ft-ot,

- egy gyermekes családnál a 600.000,- Ft-ot.

A kamatmentes kölcsönt havi egyenlő részletekben kellett, illetve kell visszafizetni. A visszafizetés időtartamát a bizottság - az igénylő teherbíró képességének figyelembe vételével - 3 és 15 év között határozta meg. A helyi támogatás biztosítására az ingatlan-nyilvántartásban az önkormányzat javára jelzálogjog, valamint elidegenítési és terhelési tilalom került bejegyzésre.

II**.** Az 1992. és 2007. közötti időszakban összesen 5.373 db kamatmentes kölcsön került megállapításra, a támogatás kifizetésére fordított összeg: 937.844.000,-Ft. volt. Jelenleg 490 db folyamatban lévő szerződés van, amelynek összege 56.978.691,-Ft. A fennálló tartozásból a 2018. évi harmadik negyedéves kimutatás alapján 43.891.551,-Ft összeg hátralékként nyilvántartott.

A hátralék összegének megoszlása a késedelem időtartamát figyelembe véve az alábbi:

|  |  |  |  |
| --- | --- | --- | --- |
| **1-90 nap** | **91-180 nap** | **181-360 nap** | **361 napon túli** |
| 979.306,-Ft | 978.744,-Ft | 1.572.856,-Ft | 40.360.645,-Ft |

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2018. november „ ”.**

 **/: Koczka Tibor:/**

HATÁROZATI JAVASLAT

**…/2018. (XII.04.) OSzB. sz. határozat**

Az Oktatási és Szociális Bizottság a kamatmentes kölcsönre vonatkozó korábban hatályos jogszabályi rendelkezésekről szóló tájékoztatót megtárgyalta, és azt elfogadta.

**Felelősök:** Rettegi Attila, az Oktatási és Szociális Bizottság elnöke

 /a végrehajtás előkészítéséért:

dr. Bencsics Enikő, az Egészségügyi és Közszolgálati Osztály vezetője/

**Határidő:** azonnal